କେନ୍ଦ୍ର ସରକାରଙ୍କ ବଡ ବୟାନ : କୌଣସି ପରିସ୍ଥିତିରେ ମଧ୍ୟ ପ୍ରତ୍ୟାହାର ହେବନି କୃଷି ଆଇନ, ଏବେ କଣ କରିବେ ଚାଷୀ ସଂଗଠନ? - Prameya News7\nକେନ୍ଦ୍ର ସରକାରଙ୍କ ବଡ ବୟାନ : କୌଣସି ପରିସ୍ଥିତିରେ ମଧ୍ୟ ପ୍ରତ୍ୟାହାର ହେବନି କୃଷି ଆଇନ, ଏବେ କଣ କରିବେ ଚାଷୀ ସଂଗଠନ?\n8/01/2021 at 4:44 PM\nନୂଆଦିଲ୍ଲୀ ୦୮/୦୧ : କେନ୍ଦ୍ର ସରକାର ଏବଂ ଚାଷୀମାନଙ୍କ ମଧ୍ୟରେ ବିଜ୍ଞାନ ଭବନରେ ଜାରି ରହିଥିବା ବୈଠକ ଶେଷ ହୋଇଛି । ଏହି ବୈଠକରେ ଚାଷୀମାନେ ପୁଣି ଥରେ ସେହି ପୁରୁଣା ଦାବିକୁ ଦୋହରାଇଥିଲେ । ନୂଆ କୃଷି ଆଇନକୁ ପ୍ରତ୍ୟାହାର କରିବା ଦାବିରେ ଦୀର୍ଘଦିନ ଧରି ଦିଲ୍ଲୀ ରାଜରାସ୍ତାରେ ଧାରଣାରତ କୃଷକମାନଙ୍କୁ ଝଟକା ଲାଗିଛି ।\nବିଜ୍ଞାନ ଭବନରେ ଅନୁଷ୍ଠିତ ଏହି ବୈଠକରେ, ନୂଆ କୃଷି ଆଇନକୁ କୌଣସି ପରିସ୍ଥିତିରେ ମଧ୍ୟ ପ୍ରତ୍ୟାହାର କରିବା ପାଇଁ ମନା କରିଦେଇଛନ୍ତି କେନ୍ଦ୍ର ସରକାର । ବୈଠକରେ କେନ୍ଦ୍ର କୃଷି ମନ୍ତ୍ରୀ ନରେନ୍ଦ୍ର ସିଂହ ତୋମାର ଏବଂ ପିୟୁଷ ଗୋୟଲ ଉପସ୍ଥିତ ଥିଲେ । ଚାଷୀମାନଙ୍କ ସହ ଆଲୋଚନା କାଳରେ କୃଷି ମନ୍ତ୍ରୀ କହିଛନ୍ତି, ଏହି ଆଇନ ସାରା ଦେଶ ପାଇଁ ଲାଗୁ ହୋଇଛି ନା କି ନିର୍ଦ୍ଧିଷ୍ଟ କେଉଁ ରାଜ୍ୟ ପାଇଁ । ଦେଶର ଚାଷୀମାନେ ଏହି ନୂଆ ଆଇନକୁ ଭରପୁର ସମର୍ଥନ କରୁଛନ୍ତି ।\nଏହା ସହ କୃଷି ମନ୍ତ୍ରୀ ନରେନ୍ଦ୍ର ସିଂହ ତୋମାର ଚାଷୀ ନେତାମାନଙ୍କୁ ଦେଶର ହିତ ପାଇଁ ଆନ୍ଦୋଳନ ପ୍ରତ୍ୟାହାର କରିବା ପାଇଁ ନିବେଦନ କରିଛନ୍ତି । ତେବେ ସରକାରଙ୍କ ସହ ଆଲୋଚନା ବେଳେ ଚାଷୀନେତାମାନେ କହିଥିଲେ ଯେ, କୃଷି ଆଇନକୁ ପ୍ରତ୍ୟାହାର କରାଯାଉ । ଏହା ଛଡା ଆଉ କୌଣସି କଥା ଶୁଣିବୁ ନାହିଁ । ଏହାର ଜବାବରେ ସରକାର ରୋକଠୋକ ଭାବେ ନୂଆ କୃଷି ଆଇନ ପ୍ରତ୍ୟାହାର କରାଯିବା ନାହିଁ ବୋଲି କହିଥିଲେ ।\nତେବେ ଆଗାମୀ ଦିନରେ ଚାଷୀମାନଙ୍କା ଆଭିମୁଖ୍ୟ ଉପରେ ସମସ୍ତଙ୍କ ନଜର ରହିଛି । କାରଣ କେନ୍ଦ୍ର ସରକାରଙ୍କ ପ୍ରତିନିଧିମାନଙ୍କ ସହ ଆଲୋଚନା ପରେ ମଧ୍ୟ କୌଣସି ନିଷ୍କର୍ସ ବାହାରି ପାରିନାହିଁ । ସେପଟେ ଦୀର୍ଘଦିନ ଦିଲ୍ଲୀ ସମେତ ଅନ୍ୟ ରାଜ୍ୟମାନଙ୍କରେ ଧାରଣାରେ ବସିଥିବା ଚାଷୀମାନେ ଏବେ କେଉଁ ପନ୍ଥା ଆପଣାଉଛନ୍ତି ତାହା ଦେଖିବା ବାକି ରହିଲା ।
